لجان شعبيه لحماية الناس

اللجان الشعبيه ميليشيات اتكونت من مواطنين مصريين انتشروا فى شوارع مصر و احيائها لحماية الناس و البيوت و المحلات من الحراميه و البلطجيه و الحرافيش و النهيبه اللى استغلوا فرصة انعدام الامن بسبب احداث يناير 2011 و منهم اللى اخد اوامر عشان يخوف الناس عشان ترضى بالنظام بحجة الامن . بعد بداية المظاهرات اللى اتعرفت باسم مظاهرات ثورة الغضب المصرية فى 27 يناير 2011 و تطورها بصوره عنيفه اضطرت قوات البوليس و الامن المركزى انها تنسحب من الشوارع و حل الجيش بالمدرعات و الدبابات و الهيلوكوبتر مكانها للمحافظه على الامن ، لكن فى الوقت ده انسحب كل افراد البوليس , اللى مش فى اماكن المظاهرات, فى المحافظات فى وقت واحد و اختفوا, وده خلى الناس تقول ان الانسحاب له هدف سياسى انه يخوف الناس عشان يوقفوا مظاهرات . بعد الانسحاب ده انتشرت اعمال النهب و السرقه بشكل منظم و هاجم الحراميه و البلطجيه المحلات و لحد الناس فى بيوتهم و زاد الطينه بله ان اهالى و اعوان المساجين اقتحموا السجون و قدر الالاف من المساجين انهم يهربوا و انتشرت السرقات و الاعتداءات على الناس و لحد محاولات اغتصاب للستات و البنات ، فبقت مصر معرضه لكارثه امنيه كبيره. الحراميه اتسلحوا بسكاكين و مطاوى و اسلحة ناريه اخدوها من البوليس و سرقوا عربيات الاسعاف و البوليس و كانو فى الغالب بيتحركوا بالموتسيكلات . فى غياب البوليس بقت مصر مفتوحه قدام الحراميه و المجرمين و بقت الناس و ممتلكاتها فى خطر ، فكونت مجموعات من الشبان الميليشيات دى لمراقبة الشوارع و تفتيش المشكوك فيهم لحماية الاحياء. الميليشيات الشعبيه دى متسلحه فى العاده بأدوات بسيطه زى الشوم و العصيان و سكاكين بس بالرغم من الاسلحة البسيطة فدرت اللجان دى تحمى المناطق اللى هى فيها و الاماكن المهمة اللى فى المناطق بتاعتهم زى المستشفيات و البنوك و المتاحف و المحلات, و قدرت تقبض على عدد كبير بلطجيه و تسلمهم لقوات الجيش بعد كدا و كانت بتنظم المرور فى الشوارع. فى الغالب اللجان الشعبية كانت بتنشط بليل و فضلت لفترات تحمى المناطق اللى هى فيها لحد ما هجامات البلطجيه وقفت و البوليس نزل تانى الشوارع.

 لينكات خارجيه 
 "غزوات" البلطجية.. الوقاحة دفعت الحرامية لمحاولة الاعتداء الجنسى على البنات ...
 مصر تنكل بنفسها ... 
 لجان شعبية فى مصر لحفظ الامن...
 هروب أقارب عزت حنفى من السجون ...
 قوات الجيش تتعقب الخارجين عن القانون ...

تصنيف:ثورة مصر 2011